אריק אשרמן

הרב אריק אשרמן (נולד ב־1959) הוא רב רפורמי ופעיל שמאל ישראלי. שימש כנשיא שומרי משפט - רבנים למען זכויות האדם עד לפרישתו מהארגון ב־2016. ב־2017 הקים את הארגון "תורת צדק".

 ביוגרפיה 
אשרמן גדל בעיר אירי שבפנסילבניה, ולמד באוניברסיטת הרווארד. הצטרף ל"ניצני שלום" (Interns for Peace), פרויקט למען דו־קיום אשר שלח אותו לערים טמרה וקריית אתא בין 1981 ל־1983. למד בתוכנית שוורץ ב, והוסמך כרב בהיברו יוניון קולג' ב־1989. בשנים 1989–1991 ניהל בית הלל באוניברסיטת קליפורניה בדוויס, ושירת כרב קהילה באזור סן פרנסיסקו בשנים 1991–1994. ב־1994 עלה לישראל ושירת כמנהל קהילת מבקשי דרך בירושלים עד 1997, וב־1997–2000 שירת כרב של קיבוץ יהל.

פעילותו הפוליטית
בשנת 1995 הצטרף לארגון "שומרי משפט - רבנים למען זכויות האדם", ארגון זכויות אדם המזוהה עם השמאל הישראלי, כמנכ"ל שותף, וכעבור שלוש שנים הפך למנכ"ל הארגון. לדברי אשרמן, פעילותו בעמותה נובעת מתוך אמונה שעמותה שדוגלת במסורת היהודית בנוגע לזכויות אדם, ובאמירה שכל אדם נברא בצלם אלוהים, חייבת להדגים את ההשקפה הזו הזו בפעילות למען קבוצות שונות, כולל יהודים ולא יהודים.

בשנת 2004 ניסה לעצור מימוש של צו הריסה לבית פלסטיני בכך ששכב מול הדחפורים שהגיעו להרוס את הבית. הוגש נגדו כתב אישום שייחס לו עבירות של הפרעה לעבודת השוטרים. הוא הורשע, ונידון לשירות למען הציבור. 

במהלך מרץ 2008 נעצר לזמן קצר בטענה לפעילות הסתה של פלסטינים וישראלים לאלימות. בשנת 2010 הוגש נגדו ונגד אחד עשר נוספים כתב אישום המייחס להם עבירות של התפרעות והפרעה לשוטר, בתשובתו טען כי רק התנגד פסיבית ולא תקף שוטרים. ב־17 במרץ 2013 זיכה אותו בית המשפט מהעברות שיוחסו לו.

באוקטובר 2015 יצא לסייע במסיק זיתים ליד איתמר והותקף בידי מתנחל רעול פנים. על התוקף, בן 17 מאיתמר, שהורשע בחבלה חמורה בנסיבות מחמירות ובהחזקת סכין, נגזר מאסר על תנאי.

ב־2016 פרש הרב אשרמן, יחד עם עובדים נוספים, משומרי משפט, והחל משנת 2017 מתמקדת עבודתו בעמותת "תורת צדק" שהקים. שכרו השנתי בעמותה עמד בשנת 2018 על סך 438,270 ש"ח, המהווה 47% מתקציבה השנתי.

ממוזער|אריק אשרמן בפעולת מחאה נגד פינוי אם וחמשת ילדיה מדירת עמידר באור יהודה, אוקטובר 2021
בינואר 2021, בעת שסייע לחקלאים פלסטינים ליד טייבה, אלמונים שחררו ברגים בצמיגי הרכב של אשרמן. אשרמן הבחין בכך בתחילת הנסיעה.

באפריל 2021 הוא הותקף באלה בידי מתנחל רעול פנים בסמוך למאחז מעלה אהוביה.
ממוזער|אריק אשרמן בעימות עם נער גבעות שנכנס עם עדר צאן לשדה פלסטיני פרטי בכפר מאליכ ומנסה לגנוב מים. אפריל 2024

ממוזער|אריק אשרמן נרגם באבנים בידי מתנחלים רעולי פנים, מוח'מאס דצמבר 2025
ב־10 באוקטובר 2023, שלשה ימים לאחר טבח שבעה באוקטובר, נעצר אשרמן בשטח הקהילה הבדואית של וואדי א-סיק שבסמוך לכוכב השחר בטענה שהפריע לחיילי צה"ל ואף תקף חיילים פיזית. בדיון המיידי שנערך בעניינו בבית משפט השלום בירושלים נקבע כי אשרמן יורחק ל-15 יום מאזור יהודה ושומרון, ויפקיד 8,000 ש"ח בקופת בית המשפט. ב-30 בינואר 2024 הוגש נגדו כתב אישום בפרשה, בו הואשם בהפרעה לחיילים. אשרמן הכחיש את הדברים ומסר גירסה שונה למקרה, וטען שהתלונה נעשתה במטרה להרחיק אותו מהשטח.

ב-30 באפריל 2025 עצרה משטרת ישראל את אשרמן יחד עם פעיל נוסף בחשד לריסוס חומר רעיל למטרת פגיעה בשטחי מרעה של גבעת שדה יונתן ליד מוח'מאס.

ביוני 2025 הותקף אשרמן באלות על ידי מתנחלים רעולי פנים סמוך למוח'מאס. בדצמבר 2025 רגמו מתנחלים רעולי פנים באבנים את רכבו של הרב אשרמן ושברו את שמשותיו.

 פרסים 
במשך השנים אשרמן קיבל מספר עיטורים על פעילותו. 

 2002: השיא משואה בטקס יום העצמאות האלטרנטיבי של תנועת "יש גבול".
 2005: זכה בפרס  אברהם יהושע השל מטעם ארגון אחוות השלום היהודית (Jewish Peace Fellowship).
 2006: הוענק לו פרס ההישג הומניטרי מטעם מכון השלום ההוליסטי (Wholistic Peace Institute). באותה שנה, תחת הנהגתו, זכה ארגון "קול רבני לזכויות אדם" בפרס ניוואנו לשלום.
 2009: זכה בפרס "כתר שם טוב" מטעם בית המדרש לרבנים ליהדות מתחדשת. באותה שנה זכה במשותף עם אליס שלוי בפרס על שם ישעיהו ליבוביץ, המוענק על ידי תנועת "יש גבול".
 2011: זכה במשותף עם אהוד בנדל (ממייסדי "קול רבני לזכויות אדם") באות גנדי לשלום. בנימוקי הפרס צוינו השניים על "שיטותיהם הבלתי-אלימות לפתרון הפרות זכויות אדם בישראל ובשטחים הכבושים".
 2014: קיבל תואר דוקטור לשם כבוד מטעם ההיברו יוניון קולג' (HUC-JIR).
 2015: קיבל תואר דוקטור לשם כבוד מטעם הסמינר התאולוגי של שיקגו (Chicago Theological Seminary).
 2016: זכה בפרס מטעם מגזין "תיקון" (Tikkun).
 2019: הוענק לו ולארגון "תורת צדק" בראשותו פרס זכויות האדם לשנת התשע"ט, מטעם קרן הזיכרון ע"ש הרב דוד פורמן.

ממוזער|אריק אשרמן ומתנחל במוח'מאס יוני 24

 חיים אישיים 
אשרמן מתגורר בירושלים ונשוי לעינת רמון, מרצה למחשבת ישראל ומדריכה בליווי רוחני במכון שכטר למדעי היהדות. ילדיהם התחנכו במערכת החינוך הממלכתית־דתית והם מגדירים עצמם אורתודוקסים מודרניים.

קישורים חיצוניים

 ארגון תורת צדק, אתר בית
 אריק אשרמן, באתר קול רבני לזכויות אדם
 נאום ביקורת של אשרמן על ישראל, באירוע לזכר מרתין לותר קינג, 2013 
 מאמרים של אשרמן באתר הגדה השמאלית


 נאום הזכיה של "רבנים למען זכויות האדם", 2011, באתר יוטיוב



הערות שוליים

קטגוריה:ישראלים ילידי ארצות הברית
קטגוריה:בוגרי אוניברסיטת הרווארד
קטגוריה:רבנים רפורמים אמריקאים
קטגוריה:הסכסוך הישראלי-פלסטיני: אישים
קטגוריה:עולים בשנות ה-1990
קטגוריה:ישראלים שנולדו ב-1959
קטגוריה:פעילים חברתיים
קטגוריה:פעילים פוליטיים ישראלים